Nog ŉ polisiebeampte vermoorArgieffoto: SAPD Die polisie het bekend gemaak dat nog ŉ polisiebeampte Dinsdag vermoor is. Brig. Vishnu Naidoo, woordvoerder van die nasionale polisiekommissaris, het gesê ao. Bhekisigcino Zethembe Khwela (54) is Dinsdag omstreeks 19:30 buite ŉ huis in KwaNdengezi in KwaZulu-Natal vermoor. Volgens Naidoo het Khwela, sy seun en ŉ vriend buite die huis gestaan en gesels toe minstens twee gewapende mans op hulle losgebrand het. Khwela, ŉ speurder verbonde aan die polisiestasie op Marianhill, is op die toneel dood nadat hy verskeie kere geskiet is. Sy seun is gewond en die vriend het ongedeerd daarvan afgekom. Dit volg ná die moord op kapt. Lumkile Wiseman Tyibilika (50) Woensdag omstreeks 2:30 in New Brighton in die Oos-Kaap. Dié beampte was verbonde aan die polisie se eenheid vir beskerming en veiligheidsdienste in King William’s Town en was net tydelik in New Brighton ontplooi. Die motief vir die moorde is nog nie bekend nie en word ondersoek. Die polisie se 72 uur-aksieplan is in albei gevalle geaktiveer. Dié plan behels die onmiddellike mobilisering van kritieke hulpbronne waaronder misdaadintelligensie, forensiese kenners, die Valke asook taktiese spanne. Genl. Khehla John Sitole, nasionale polisiekommissaris, het die moorde ten sterkste veroordeel. “Die moord op ons twee kollegas is ŉ weerspieëling van wat die polisie op ŉ daaglikse basis moet trotseer.” Sitole het gesê hy het die provinsiale kommissarisse in die Oos-Kaap en KwaZulu-Natal opdrag gegee om die maksimum hulpbronne in te span om die beamptes se moordenaars vas te trek en aan die pen te laat ry. Enigiemand met inligting oor die voorvalle word versoek om 08600 10111 te skakel.